Svenskene stusser på trenerens Skistad-utspill: – Kanskje verdens beste i en annen sport
DAVOS (VG) Linn Svahn og Maja Dahlqvist er kritiske til Norge-trener Stig Rune Kveens melding om Kristine Stavås Skistad.  Stig Rune Kveen kalte Skistad verdens beste sprinter før onsdagens Davos-sprint. Han mente den eneste grunnen til at Skistad hadde noen nederlag mot svenskene, er fordi hun møter flere av dem samtidig. – Hadde hun møtt dem en mot en, ville hun vunnet mot dem alle. Hver gang, sa Kveen til Expressen.  Linn Svahn, vinneren av Davos-sprinten foran nettopp Skistad og Jessie Diggins, svarer med et stikk til Kveen. – Om det er sånn at man er såpass sterk og det er tanken, er det kanskje fordi Skistad ikke har bra nok trener når vi er seks på startstreken. Det er det vi konkurrer om, sier Svahn. Hun kommer med en hånlig beskjed videre: – Det er lett å si. Kristine er absolutt en av verdens beste sprintere, det kan jeg sverge på. Men formatet er slik. Jeg hadde kanskje vært verdens beste skiløper om vi ikke hadde oppoverbakker, men sånn er det ikke. Kveen påpeker at Skistad er den eneste sprinteren som har vært på pallen i samtlige sprinter. – Så skal vi heller ikke glemme seiersrekken hun hadde, med 5 strake seirer etter VM. I sum har hun da 10 pallplasser på rad. Det er veldig imponerende, sier Kveen og legger til:  – Og jeg vil samtidig understreke at Linn Svahn er en meget god skiløper, som vi håper får mange dueller mot Skistad fremover.  Se Svahns bragd i Davos: Maja Dahlqvist - som fikk en etterlenget opptur med 4. plass etter en trøblete sesong - rister også på hodet av Kveens utspill. – Det vet vi ikke, det er jo en annen sport. Hun er kanskje verdens beste i en annen sport, sier Dahlqvist og ler: – Det er merkelig (Kveens utsagn). Men de prøver vel å finne på måter der de er best uten at man kan få et resultat på det. Det ble drama i flomlyset i Davos onsdag kveld. Emma Ribom gikk i bakken i semifinalen og svenskene varslet protest mot Skistad, men den ble aldri noe av. Også i Toblach-sprinten undersøkte Sverige muligheten til å legge inn protest mot Skistad.  Kveen mener det er tegn på svensk stress. – Det er noe fra svenskene hver gang. Det er litt artig, sa Kveen til VG. – Det er vel hun som er litt rotete, jeg tror ikke det er noe fra Sverige mot Skistad, kontrer Dahlqvist.  Hun innrømmer at Skistad er vanskelig å møte på grunn av fartsressursene og høyden, men understreker at det norske fartsesset opptrer rettferdig. – Det er litt annerledes å gå mot Kristine. Hun har lange staver, ligger man bak henne, bør man nesten være en meter fra for ikke å gå i henne. Hun er rask og god på å utnytte etter egne styrker. Hun gjør det optimalt for seg selv – og vanskelig for oss, sier Dahlqvist. Linn Svahn mener også at Skistad «spiller et rent spill». – Hun er veldig sterk på utnytte det hun har, hun maksimerer det, sier Svahn.  Skistad bryr seg lite om hvordan det er for svenskene rundt henne i et felt. – Jeg tenker ikke så mye på det. Jeg legger meg der jeg legger meg, sier Skistad: – Hensyn er sånn man må ta med alle uansett. PS! Kristine Stavås Skistad dro hjem fra Tour de Ski etter sprinten i Davos.  På herresiden vant Lucas Chanavat:
Stig Rune Kveen mener Skistad ville slått svenskene hver gang - om de møttes en mot en. Linn Svahn og Maja Dahlqvist synes utspillet er merkelig, og mener det ville vært en annen sport. I Tour de Ski har det vært to situasjoner med Skistad hvor svenske har vurdert protest. Dahlqvist og Svahn mener begge Skistad opptrer rettferdig og er god på å utnytte egne styrker.